Quisquis loca sanctorum, in Dei honore et sanctorum ejus veneratione consecrata, donis aliquibus augmentare desiderat, mercedem indeficientis boni apud eternum largitorem recepturum se nequaquam fore dubitet. Quocirca Franco, pastor venerabilis, ecclesiæ Nivernensis notum esse cupimus ecclesiæ Dei fidelibus cunctis presentibus scilicet atque futuris, quoniam anno salutifere incarnationis Dei et Domini nostri Jesu-Christi nongentesimo tertio, regni vero Karoli regis sexto, nono etiam nostræ ordinationis, residente me in Neverno civitate, in publica synodo ad justa judicia discernenda, et inequalia destruenda, sub die quinta kalendarum maii venit Atto, ecclesiæ nostræ archidiaconus et domui nostræ protocapellanus, humiliter deprecatus est nostræ pietatis clementiam ut, pastorali more cuidam capellœ suæ proprietatis in villa Calioveti sitæ et in honore perpetuæ virginis Mariæ, necnon et incliti martyris Vincentii dedicatæ, aliquid ex nonis et decimis nostri episcopatus inibi concedere dignaremur, quatinus minister inibi Deo serviens nostro fulcitus juvamine adjuvatricem cœlorum reginam perpetuam virginem deserviendo, pro nobis et antecessoribus nec non et successoribus nostris propinquis et parentibus nostris Deum exorare delectet. Cujus peticionem ratam adprobantes fidelitatem quoque illius reminiscentes per consilium nostrorum fidelium canonicorum, scilicet cardinalium et archipresbyterorum atque forensium sacerdotum, amicorum etiam et fidelium laïcorum, fecimus quod precabatur, concedendo concedimus in primis res proprietatis suæ sitas in pago Nevernense, in finibus nostræ parochiæ suis indominicatis cum laboratoriis et ex medietariis medietatem. Ex indominicatis etiam nostris decimis et nonis concedimus ibi ex villa Sarmasia, prevendellam scilicet quam eidem Attoni conlatam habebamus et in parochia etiam sancti Laurentii de Villa Gemillis, masnile unum, villulam scilicet, quæ vocatur Suliacus. De parochia etiam ex villa Sarmasias eamdem villam Caliovetum in qua edificata est eadem ecclesia, ad integrum cum omni integritate sua; villam etiam Varennas cum omni integritate sua. Has enim duas villas ad jamdictam capellam concessimus ea scilicet ratione ut omni anno festivitate sancti Mauricii presbytero ejusdem ecclesiæ solidos tres senior supradictæ capellæ in censum persolvat, et supradictas res quieto ordine teneat et possideat absque illius inquietudine et contradictione.